Фернанд Ишкиу
Синът на краля хвалил се лукаво…

Превод от португалски: Симеон Хаджикосев, 1984

chitanka.info

Синът на краля хвалил се лукаво —

добиче ще ми бъде подарено,

ала ни шарено, нито червено,

ни бяло, нито черно, ни кафяво,

ни жълто, нито сиво, па макар

това да бъде лаещият звяр,[1]

що днес в Британия се подвизава.

Та звяра, който той ми подарява,

не е съглеждал никой, дума няма:

очи, уши, муцуна той си няма,

ни тънък, ни дебел се появява,

подкови няма — не е за ковач,

юзда за него няма у сарач,

не близва слама, ни трева, ни плява.

Та туй е той — подарък на велможи,

кълна ви се, другари, не ви мамя.

Такова чудо невидяно няма,

назад не мръдва и напред не може,

и в господ-бог ви се заклевам, на,

че ще умрем, а този сатана…[2]

Но и добър коняр му се намери —

той на това добиче ще устиска;

за зло или добро, пари не иска,

като че ли е негово трепери,

ни тъжен, нито весел е коняра,

напред, назад не може да подкара,

не пие, не се гизди, не вечеря.

[1] Митологическо чудовище из Бретанския цикъл сказания, лаещо като куче. ↑

[2] На това място текстът на манускрипта е силно повреден и не може да бъде разчетен задоволително. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.